钦定古今图书集成/历象汇编/庶征典/第040卷 > 北魏一
## 钦定古今图书集成/历象汇编/庶征典/第040卷 > 北魏一

### 太祖皇始元年有星彗于旄头

按：《魏书太祖本纪》，不载。　按《天象后志》：“皇始元年夏
六月，有星彗于旄头。彗所以去秽布新也。皇天以黜
无道，建有德，故或冯之以昌，或由之以亡。自五胡蹂
躏生人，力正诸夏，百有馀年，莫能建经始之谋而底
定其命。”是秋，太祖启冀方之地，实始芟夷涤除之，有
德教之音，人伦之象焉。终以锡类长代，修复中朝之
旧物，故将建元立号，而天街彗之，盖其祥也。先是，有
大黄星出于昴、毕之分，五十馀日。慕容氏太史丞王
先曰：“当有真人起于燕、代之间，大兵锵锵，其锋不可
当。”冬，十一月，黄星又见，天下莫敌。

〈注〉是岁六月，木犯哭星。木，人君也，君有哭泣之事。是月，太后贺氏崩。至秋，晋帝殂。

《皇始》二年正月，火犯哭星。六月，月掩金于端门外。八
月，火守井钺。

按《魏书太祖本纪》，不载。　按《天象前志》：二年六月庚
戌，月掩太白，在端门外。占曰：“国受兵。”九月，慕容贺𬴊
率三万馀人出寇新市。十月，太祖破之于义台坞，斩
首九千馀级。　又按《后志》：六月庚戌，月掩金于端门
之外，战祥也。变及南宫，是谓朝廷有兵。时燕王慕容
宝已走和龙。秋九月，其弟贺𬴊复纠合三万众寇新
市，上自击之，大败燕师于义台，悉定河北。而晋桓元
等连衡内侮，其朝廷日夕戒严，

〈注〉是岁正月，火犯哭星。《占》有死丧哭泣事。秋八月，又守井钺。占曰“大臣诛。”十月，襄城王题薨。明年正月，右军将军尹国于冀州谋反，被诛。

### 天兴元年八月木昼见胃十一月月犯东上相

按《魏书太祖本纪》不载。　按《天象前志》。“天兴元年十
一月丁丑，月犯东上相。”　又按《后志》。“八月戊辰，木昼
见胃。”胃，赵代墟也。〈阙〉天之事，岁为有国之君，昼见者
并明而干阳也。《天象若》曰：“且有负海，君实能自济其
德而行帝王事。”是月，始正封畿，定权量，肆礼乐，颁官
秩。十二月，群臣上尊号。正元日，遂禋上帝于南郊。由
是魏为北帝，而晋氏为南帝。

《天兴》二年夏五月，月奄东上相，辰犯轩辕。八月，月犯
牵牛。

按《魏书太祖本纪》，不载。　按《天象前志》：二年五月辛
酉，月奄东上相。八月壬辰，月犯牵牛。占曰：“国有忧。”三
年二月丁亥，皇子聪薨。　又按《后志》：元年十月至二
年五月，月再奄东蕃上相。相所以蕃辅王室而定君
臣位。天象若曰：今下陵上替，而莫之或振，将焉用之
哉？且曰：中坐成刑，贵人夺势。是岁桓元专杀殷仲堪
等，制“上流之众”，晋室由是遂卑。

〈注〉是岁五月，辰星犯轩辕大星。《占》曰“女主当之。”

天兴三年三月，月犯填星于牵牛，有星孛于奎。七月，
月又犯填星于牵牛，又犯哭星。

按《魏书太祖本纪》，“时太史屡奏天文错乱。帝亲览经
占，多云改王易政，故数革官号，一欲防塞凶狡，二欲
消灾应变。”　按《天象前志》：“三年三月乙丑，月犯填星，
在牵牛。七月己未，月犯填星，在牵牛。辛酉，月犯哭星。”

又按《后志》：“三月有星孛于奎，历阁道至紫微西蕃。”

入北斗魁，犯太阳守，循下台，轥南宫，履帝坐，遂由端
门以出奎，是封豨剥气所由生也。又殷徐州之次，桓
元国焉，刘裕兴焉。《天象若》曰：“君德之不建，人之无援”，
且有权其列蕃、盗其名器之守，而荐食之者矣。又将
由其天步，席其帝庭，而出号施令焉。

〈注〉三月至七月，月再犯填星于牵牛，又犯哭星，为兵丧女忧。或曰：“月为彊大之臣，填所以正纲纪也。”是为彊臣有干犯者在吴、越。既而晋太后李氏殂，桓元擅命，江南仍有艰故云。

天兴四年二月，流星众多，西行。七月，月犯天关。十月，
月犯东次相。

按《魏书太祖本纪》，不载。　按《天象前志》：“四年七月丁
卯，月犯天关。十月甲子，月犯东次相。”　又按《后志》：“二
月甲寅，有大流星众多，西行历牛、虚、危，绝汉津，贯太
微、紫微。”虚、危主静人，牵牛主农政，皆负国之阳国也。
天象若曰：“黎元丧其所食，失其所系命，卒至流亡矣。
上不能恤，又将播迁以从之。”其后晋人有孙恩之难，
而桓元踵之，三吴连兵，荐饥西奔死亡者万计，竟篡晋主而流之寻阳，既又劫之以奔江陵。

〈注〉七月丁卯，月犯天关。关所以制畿封国也。月犯之，是为兵起于郊甸。十月甲子，月又犯东蕃次相，占同二年。既而桓元戡金陵，杀司马元显、太傅道子。是岁，秀容胡师亦聚众反，伏诛。

《天兴》五年三月，太白犯五诸侯。四月，月奄辰星在东
井。五月，月犯太微。七月，月犯岁星，在左角。九月，太白
犯进贤。十月，月晕左角，又犯太微客星出南宫。十二
月，月与太白同入羽林，客星入太微。

按：《魏书太祖本纪》，不载。　按《天象前志》：“五年四月辛
丑，月奄辰星，在东井。五月丙申，月犯太微。七月己亥，
月犯岁星，在左角。十月戊申，月晕左角。时帝讨姚兴
弟平于干壁，克之。太史令晁崇奏角虫将死，上虑牛
疫，乃命诸军并重焚车。丙戌，车驾北引，牛大疫，死者
十八九。官车所驭巨犗数百，同日毙于路侧，首尾相
属”，麋鹿亦多死。乙卯，月犯太微。占曰：“贵人忧。”六年七
月，镇西大将军、司隶校尉、毗陵王顺有罪，以王还第。
十二月庚申，月与太白同入羽林。　又按《后志》：四月
辛丑，月奄辰星，在东井。月为阴国之兵，辰象战𩰚。占
曰：“所直野军大起，战不胜，亡地，家臣死。”冬十月，帝伐
秦师于蒙坑，大败之，遂举干壁，关中大震。其上将姚
平赴水死。　又按《后志》：三月戊子，太白犯五诸侯，昼
见经天。九月己未，又犯进贤。太白为强侯之诫，犯五
诸侯，所以兴霸形也。是时，桓元擅征伐之柄，专杀诸
侯以弱其本朝，卒以干君之明而代夺之，故皇天著
诫焉。若曰：夫进贤兴功，大司马之官守也，而今自残
之君，于何有焉？是冬十月，客星白若粉絮，出自南宫
之西，十二月入太微，乱气所由也。以距乏之气，而乘
粹阳之天庭，适足以驱除焉尔。明年，竟篡晋室，得诸
侯而不终。

〈注〉是岁五月丙申，月犯太微；十月乙卯，又如之。月者，太阴，臣象；太微，正阳之庭，不当横行其中。是谓朝廷间隙，强臣不制，亦桓元之诫也。又占曰“贵人有坐之者。”明年七月，镇西大将军、毗陵王顺以罪还第，亦是也。

《天兴》六年正月，月奄氐。六月，月奄北斗魁。十月，犯轩
辕。十一月，犯荧惑。

按《魏书太祖本纪》，不载　按《天象前志》：“六年正月，月
掩氐西南星。六月甲辰，月掩北斗魁第四星。十月乙
巳，月犯轩辕第四星。十一月辛巳，月犯荧惑。”

### 天赐元年二月月掩岁星在角四月月掩轩辕五月月掩斗魁

按《魏书太祖本纪》不载。　按《天象前志》：天赐元年二
月甲辰，月掩岁星，在角。占曰：“天下兵起。”三年四月，蠕
蠕寇边，夜召兵将旦，贼走乃罢。四月甲午，月掩轩辕
第四星。占曰：“女主恶之。”六年七月，夫人刘氏薨，后谥
宣穆皇后。五月壬申，月掩斗魁第二星。　又按《后志》：
天兴五年七月己亥，月犯岁星，在鹑火鸟帑，南国之
墟也。至天赐元年二月甲辰，又掩之，在角。角为外朝，
而岁星君也。《天象若》曰：“有强大之臣干君之庭，以挟
其主而播迁于外。”是岁桓元之师败绩于刘裕，元劫
晋帝以奔江陵。至五月元死，桓氏之党复攻江陵，陷
之。凡再劫天子云。

〈注〉先是，六年六月甲辰，月掩斗魁第四星；至天赐元年五月壬申，又掩斗魁第三星。二年八月丁巳，又犯斗第一星。斗为吴分，大人忧，将相戮，宫中有自贼者。及桓元伏诛，贵臣多戮死者，江南兵革，十馀岁乃定，故谪见于斗。

天赐二年三月月掩左执法。又掩心。四月犯填。七月
又掩之。八月犯斗。火犯斗建。又犯少微左右执法。九
月火犯哭星。十月月掩填星。十一月太白掩钩钤
按《魏书太祖本纪》。不载　按《天象前志》。二年三月壬
辰。月掩左执法。丁酉月掩心前星。四月己卯。月犯填
星。在东壁。占曰：“贵人死。”四年五月常山王遵有罪赐
死。七月己未，月掩填星。八月丁巳，月犯斗第一星。占
曰：“大臣忧。”三年七月，太尉穆崇薨。十月丁巳，月掩填
星，在营室。　又按《后志》：四月己卯，月犯填星，在东壁。
七月己未，又如之。十月丁巳，又掩之在室。夫室星所
以造宫庙而镇司空也。占曰：“土功之事兴。”明年六月，
发八部人，自五百里内缮修都城，魏于是始有邑居
之制度。或曰：“北宫后庭，人主所以庇卫其身也。填主
后妃之位，存亡之基，而是时坚冰之渐著矣，故‘犯’”又
掩再三焉。占曰：“臣贼君，邦大丧。”

〈注〉八月，火犯斗。丁亥，又犯建。斗为大人之事，建为经纶之始，此天所以建创业君。时刘裕且倾晋祚，而清河之衅方作矣，帝犹不悟。至是岁九月，火犯哭星，其象若曰将以内乱，至于哭泣之事焉。由是言之，皇天所以训劫杀之主熟矣，而罕能敦复以自悟，悲夫！

又按《后志》：“八月甲子，荧惑犯少微；庚寅，犯右执法；癸
未犯左执法；十一月丙戌，太白掩钩钤。”皆南邦之谪也。火象方伯，金为强侯。少微以官贤材，而辅南宫之
化，执法者，威令所由行也。天象若曰：“夫禄去公室，所
由来渐矣。始则奋其贤材以为其本朝，终以干其钤
辖而席其威令焉。”

《天赐》三年二月，月犯心。四月，犯太微上将，又犯房。五
月，荧惑犯氐。月犯左角。六月，火犯房。十二月，月掩太
白，在危。金火皆入羽林。

按《魏书太祖本纪》，不载。　按《天象前志》：三年二月己
丑，月犯心后星。四月癸丑，月犯太微西上将。己未，月
犯房南第二星。占曰：“将相有忧。”四年五月，诛定陵公
和跋。五月癸未，月犯左角。占曰：“左将军死。”六年三月，
左将军曲阳侯元素延死。十二月丙午，月掩太白，在
危。　又按《后志》：二年三月丁酉，月犯心前星。三年二
月，月犯心后星；四年二月，又如之。心主嫡庶之礼。《占》
曰“乱臣犯主，储君失位，庶子恶之。”先是，天兴六年冬
十月，至元年四月，月再掩轩辕。《占》曰“有乱易政，后妃
执其咎。”三年五月壬寅，荧惑犯氐。氐宿宫也，天戒若
曰，是时蛊惑人主，而兴内乱之萌矣，亦自我天视而
修省焉。及六年七月，宣穆后以强死，太子微行人间，
既而有清河万人之难。　又按《后志》：十二月丙午，月
掩太白于危。危，齐分也。占曰：“其国以战亡。”丁未，金火
皆入羽林。

〈注〉二年三月，月掩左执法。三年四月，又犯西蕃上将。己未，犯房次相。六月，火犯房次将。七月，太尉穆崇薨。四年，诛定陵公和跋，杀司空庾岳。

天赐四年正月，太白昼见在奎。二月月掩心后星。金
火土水聚于奎娄。五月金昼见在参。六月火犯水。八
月金掩火。犯左执法。荧惑犯执法。九月犯进贤。
按《魏书太祖本纪》。不载。　按《天象前志》：四年二月庚
申，月掩心后星。　又按《后志》。正月太白昼见奎。是谓
或称王师而干君明者。占曰：“天下兵起。鲁邦受之。”二
月癸亥，金“火、土、水聚于奎、娄，徐、鲁之分也。四神聚谋，
所以革衰替之政，定霸王之命。”五月己丑，金昼见于
参。天意若曰：“是将自植攻伐，以震其主，而代夺之”云
尔。八月辛丑，荧惑犯执法。九月，遂犯进贤。与桓氏同
占。是时，南燕慕容氏兼有齐、鲁之墟，不务修德，而骤
侵晋淮、泗。六年四月，刘裕以晋师伐之，大败燕师于
临朐，进克广固，执慕容超以归，戕诸建康。于是专其
兵威，荐食藩辅，篡夺之形，由此而著云。

〈注〉六月，火犯水左翼。八月，金掩火，犯左执法。《占》曰：“大兵在楚，执法当之。”

《天赐》五年五月，月掩斗，火犯天江。六月，金犯上将，又
犯左执法。

按《魏书太祖本纪》，不载。　按《天象前志》：五年五月丁
未，月掩斗第二星。占曰：“大人忧。”六年十月戊辰，太祖
崩。　又按《后志》注：五年火犯天江。占曰：“水贼作乱。”六
月，金犯上将，又犯左执法。其后卢循作乱于上流，晋
将何无忌战死，左仆射孟昶仰药卒。刘裕自伐齐奔
命，仅乃克之。

《天赐》六年二月，月犯昴。四月，火犯水于井。六月，金、火
再入太微。九月，月犯昴。十二月，金犯木于奎。

按《魏书太祖本纪》：“六年夏，帝不豫。初，帝服寒食散，自
太医令阴羌死后，药数动发，至此逾甚。而灾变屡见，
忧懑不安，或数日不食，或不寝达旦，归咎群下，喜怒
乖常。谓百寮左右，人不可信，虑如天文之占，或有肘
腋之虞。追思既往成败得失，终日竟夜，独语不止，若
傍有鬼物对扬者。朝臣至前，皆见杀害。朝野人情，各”
怀危惧，百工偷劫，盗贼公行，巷里之间，人为希少。帝
亦闻之，曰：“朕纵使之然，待过灾年，当更清治之尔。”冬
十月戊辰，帝崩。　按《天象后志》：六年六月，金火再入
太微，犯帝座，蓬孛、客星及他不可胜纪。太史上言，且
有骨肉之祸，更政立君。语在《帝纪》。冬十月，太祖崩。夫
前事之感大，即后事之灾深，故帝之季年妖怪特甚。

〈注〉是岁二月至九月，月三犯昴。昴为白衣会，宫车晏驾之征也。十二月辛丑，金犯木于奎。占曰“其君有兵死者。”既而慕容超戮于晋。是岁四月，火犯水于东井。其冬，赫连氏攻安定，秦主兴自将救之。自是侵伐不息。或曰：水火之合，内乱之形也。时朱提王悦谋反，赐死。

### 太宗永兴元年二月九月闰月月皆犯昴〈按永兴元年即天赐 六年今照志分编〉

按《魏书太宗本纪》，不载。　按《天象前志》：永兴元年二
月甲子，月犯昴。占曰：“胡不安，天子破匈奴。”二年五月，
太宗讨蠕蠕社仑，社仑遁走。九月壬寅，月犯昴。闰月
丁酉，月犯昴。

永兴二年三月，月掩房，又掩斗。五月，月掩斗，又掩昴。
六月，月犯房，太白昼见。七月，月犯舆鬼。八月，月犯心
前星，掩南斗，太白犯少微，昼见，又犯轩辕。九月，土犯
毕，太白犯左执法。〈按上犯毕占见四年〉

按《魏书太宗本纪》，不载　按《天象前志》：“二年三月丁
卯，月掩房南第二星，又掩斗第五星。五月甲子，月掩斗第五星。己亥，月掩昴。六月己丑，月犯房南第二星。
七月乙亥，月犯舆鬼。八月甲申，月犯心前星。”　又按
《后志》：“五月己亥，月掩昴。昴为旄头之兵，虏君忧之。是
月蠕蠕社仑围长孙嵩于牛川。上自将击之，社仑遁
走，道”死。是岁三月至秋八月，月三掩南斗第五星。斗，
吴分也，且曰“彊大之臣有干天禄者，大人忧之。”是月
乙未，太白犯少微，昼见；九月甲寅，进犯左执法。占曰：
“且有杖其霸刑以戮社稷之卫而专威令者，征在南
朔。”先是，三月丁卯，月掩房次将；六月己丑，又如之；八
月甲申，犯心前星。占曰：“服轭者当之，君失”驭，征在豫
州。时刘裕谋弱晋室，四年九月，专杀仆射谢混，因袭
荆州刺史刘毅于江陵，夷之。明年三月，又诛晋豫州
刺史诸葛长人，其君托食而已。

〈注〉六月甲午，太白昼见。《占》曰：“为不臣。”七月，月犯鬼。《占》曰：“乱臣在内。”明年五月，昌黎王慕容伯儿谋反，诛之。八月壬子，太白犯轩辕大星。《占》曰：“有乱易政，女君忧。”三年十一月丙午，金犯哭星。午，秦地。四年八月戊申，月犯哭星。申，晋地。是月，晋后王氏死，其后姚主薨。

永兴三年四月，荧惑干鬼。六月，月犯岁星，在毕。七月，
木犯土于参。八月，月犯岁星，在参。十一月，金犯哭星。

〈按荧惑干鬼占见五年木犯土于参占见四年金犯哭星占见二年〉

按《魏书太宗本纪》，不载。　按《天象前志》：三年六月庚
子，月犯岁星，在毕。占曰：“有边兵。”五年四月，上党民劳
聪士臻群聚为盗，杀太守令长，相率外奔。八月乙未，
月犯岁星，在参。　又按《后志》：六月庚子，月犯岁星，在
毕；八月乙未，又犯之，在参。四年正月，又蚀在毕，直徼
垣之阳，参在山河之右。岁星所以阜农事，安万人也。
占曰：“月仍犯之，边萌阻兵而荐饥。”

永兴四年春正月，月蚀岁星，又蚀在毕，又掩房。闰月，
犯荧惑，在昴。六月，金木合于井。七月，金犯上于井，月
蚀荧惑，在昴。八月，月犯哭星。十月，月掩天关。十一月，
土犯井。十二月，土犯钺。〈按正月月蚀岁星在毕占见三年〉
按《魏书太宗本纪》不载。　按《天象前志》：四年春正月
壬戌，月行毕蚀岁星。癸亥，月掩房北第二星。闰月庚
申，月行昴犯荧惑。七月，月蚀荧惑。八月戊申，月犯泣
星。十月辛亥，月掩天关。占曰：“有兵。”五年六月，濩泽民
刘逸自号征东将军三巴王署置官属，攻逼建兴郡，
元城侯元屈等讨平之。　又按《后志》：六月癸巳，金木
合于东井。七月甲申，金犯土于井。占曰：“其国内兵，有
白衣之会。”十一月，土犯井。十二月癸卯，土犯钺。土主
疆理之政，存亡之机也。是为土地分裂，有戮死之君，
征在秦邦。

〈注〉二年九月，土犯毕，为疆场之兵。三年七月，木犯土于参。占曰：“战败亡地，国君死。”四年十月，月掩天关，其灾同上。参外主巴蜀。其后晋师伐蜀，戮其主谯纵。先是，四年闰月，月犯荧惑，在昴；七月，又蚀之。五年，将军奚斤讨越勤，大破之。明年，秃发氏降于西秦，其君傉檀戮死。

永兴五年二月，火、土皆犯井。岁、填、荧惑、太白聚于井。
三月，月行参犯太白，荧惑干鬼。四月，月晕翼、轸、角。七
月，掩钩钤。八月，犯太白。九月，犯左角，岁犯轩辕。十月，
月犯毕。十一月，蚀房、辰星明盛非常。十二月，三晕东
井。〈按岁犯轩辕占见神瑞元年辰出明盛占见泰常二年〉
按《魏书太宗本纪》，不载　按《天象前志》：五年三月戊
辰，月行参，犯太白。四月癸卯，月晕翼轸角。七月庚午，
月掩钩钤。占曰：“喉舌臣忧。”五年三月，散骑常侍王洛
儿卒。八月庚申，月犯太白。占曰：“忧兵。”神瑞元年二月，
赫连屈丐入寇河东，杀掠吏民，三城护军张昌等要
击走之。九月己丑，月犯左角。占曰：“天下有兵。”神瑞元
年十二月，蠕蠕犯塞。十月乙巳，月犯毕。占曰：“贵人有
死者。”泰常元年三月，长乐王处文薨。十一月丙戌，月
蚀房第一星。十二月甲辰，三晕东井。　又按《后志》：二
月丙午，火、土皆犯井。占曰：“国有兵丧之祸，主出走。”是
月壬辰，岁、填、荧惑、太白聚于井，将以建霸国之命也，
其地君子忧，小人流。又自三年四月至五年三月，荧
惑三干鬼，主命者将夭，而国徙焉。是时雍州假王霸
之号者六国，而赫连氏据朔方之地，尤为强暴，荐食
关中，秦人奔命者殆路。间岁，姚兴薨而难作于内。明
年，刘裕以晋师伐之，秦师连战败绩，执姚泓以归，戕
诸建康。既而遗守内携，长安沦覆焉。或曰：“自上党并
河山之北，皆鬼星参毕之郊也。”五年四月，上党群盗
外叛。六月，濩泽人刘逸自称三巴王。七月，河西胡曹
龙入蒲子，号大单于。十月，将军刘洁、魏勤击吐京叛
胡，失利，勤力战死，洁为所掳。明年，赫连屈孑寇蒲子
三城，诸将击走之。其馀灾波及晋、魏，仍其兵革之祸。

### 神瑞元年正月月犯毕二月月蚀房填入东井犯天尊三月月蚀左角四月流星昼见五月岁犯轩辕月犯牵牛六月掩氐七月犯天关八月蚀牵牛又犯西

“咸填”犯鬼。

按《魏书太宗本纪》，不载　按《天象前志》：神瑞元年正月丁卯，月犯毕。占曰：“贵人有死者。”泰常元年四月庚
申，河间王修薨。二月戊申，月蚀房第一星。三月壬申，
月蚀左角。五月壬寅，月犯牵牛南星。六月丙申，月掩
氐。七月庚辰，月犯天关。八月丁酉，月蚀牵牛中大星；
己酉，月犯西咸。占曰：“有阴谋。”神瑞二年三月，河西饥
胡屯聚上党，推白亚栗斯为盟主，号大单于，称建平
元年四月，诏将军公孙表等五将讨之。　又按《后志》：
二月，填入东井，犯天尊，旱祥也。天象若曰：土失其性，
水源将壅焉。施于天尊，所以福矜寡之萌也。先是，去
年九月至于五月，岁再犯轩辕大星；八月庚寅至二
年三月，填再犯鬼、积尸。岁星主农事，轩辕主雪霜风
雨之神，返覆由之，所以告黄祇也。土爰稼穑，鬼为物
之精气，是谓稼穑潜耗，人将以馑而死焉。一曰“大旱。”
是后京师比岁霜旱，五谷不登，诏人就食，山东以粟
帛赈乏。语在《崔浩传》。是岁四月癸丑，流星昼见，中天
西行。占曰：“营头所首，野有覆军。流血西行，谪在秦邦。
而魏人觌之”，亦王师之戒也。天若戒魏师曰，是拥众
而西，固欲干君之明而代夺之尔。姑息人以观变，无
庸御焉。先是，五年三月，月犯太白于参；八月庚申，又
犯之。参，魏分野。占曰“强侯作难，国战不胜。”九月己丑，
月犯左角；是岁三月壬申，又蚀之。是谓以刚晋之兵
合战，而偏将戮征在兖州。

〈注〉自元年正月至泰常元年十月，月三犯毕，再入之，再犯毕阳星。占曰：“边兵起，贵人有死者。”元年十二月，蠕蠕犯塞，上自将大破之。二年，上党胡反，诏五将讨平之。泰常元年，长乐、河间、南阳王皆薨。二年，豫章王又薨。常山霍季聚众反，伏诛。

《神瑞》二年三月，月入毕，填星犯鬼。四月，太白入毕，月
又入毕，有星孛于天市，木入南宫。五月，扫帝座，火入
南宫。六月，孛于昴南。七月，月犯毕。八月，犯氐。金木合
于翼，金掩执法。十月，月晕毕，填守太微。十一月，月晕
轩辕，又犯毕。是年，荧惑失于匏瓜中，出东井。〈按三月填星犯

鬼占见元年

按《魏书太宗本纪》不载　按《天象前志》：二年三月丁
巳，月入毕。占曰：“天下兵起。”泰常元年三月，常山民霍
季，自言名载图谶，持一黑石以为天赐玉印，诳惑聚
党，入山为盗，州郡捕斩之。四月己卯，月犯毕阳星。七
月辛丑，月犯毕。占曰：“贵人有死者。”泰常元年十二月，
南阳王良薨。八月壬子，月犯氐。十月甲子，月晕毕。十
一月，月晕轩辕。戊午，月犯毕阳星。　又按《后志》：二年
四月，太白入毕。月犯毕而再入之。占曰：“大战不胜，边
将忧，魏邦受之。”六月己巳，有星孛于昴南。天象若曰：
“且有驱除之雄，勿用距之于朔方矣。”明年七月，刘裕
以舟师溯河。九月，裕陷我滑台，兖州刺史尉建以畏
懦斩。时崔浩欲勿战，上难违众议，诏司徒嵩率师迓
之。及晋人战于畔城，魏师败绩，语在《崔浩传》。裕既定
关中，遽归受禅，既而赫连氏并之，遂窃尊号云。

〈注〉先是，月犯岁于毕。占曰“饥”，在晋、代亦其征。又鬼主秦，旱在秦邦。至二年，太史奏“荧惑在匏瓜中，一夜忽亡失之，后出东井。”语在《崔浩传》。既而关中大旱，昆明枯涸。

又按《后志》，四月辛巳，有星孛于天市。五月甲申，彗星
出天市，扫帝座，在房心北。市所以建国，均人心，宋分
也。国且殊号，人将更主，其革而为宋乎？先是，往岁七
月月犯钩钤，十一月月蚀房上相，至元年二月又如
之。天象若曰，尚尸钤键之位，君凭而尊之者，又将及
矣。是岁八月，金木合于翼。占曰：“且有内兵，楚邦受之。”
至泰常二年正月，晋荆州刺史司马休之、雍州刺史
鲁宗之为刘裕所袭，皆出奔走。是岁十月，填星守太
微七十馀日。《占》曰：“易代立王。”

〈注〉四月，“木入南宫，加右执法。”五月，《火》又如之。八月，“金入自掖门，掩左执法。”〈占见泰常三年〉

按《北史崔浩传》：“初，姚兴死之前岁，太史奏荧惑在匏
瓜星中，一夜忽然亡失，不知所在。或谓下入危亡之
国，将为童谣妖言，而后行其灾祸。帝乃召诸硕儒与
史官，求其所诣。浩对曰：按《春秋左氏传》说，神降于莘，
其至之日，以其物祭。请以日辰推之，庚午之夕，辛未
之朝，天有阴云，荧惑之亡，当在此二日之内。庚与午
皆主于秦，辛为西夷。今姚兴据咸阳，是荧惑入秦矣。”
诸人皆作色曰：“天上失星，人安能知其所诣，而妄说
无征之言？”浩笑而不应。后八十馀日，荧惑果出东井，
留守盘旋，秦中大旱，赤地昆明池水涸。童谣讹言，国
中喧扰。明年，姚兴死，二子交兵，三年国灭，于是诸人
乃服。南镇诸将表贼至而自陈兵少，求简幽州以南
戍兵佐守，就漳水造船，严以为备。公卿议者佥然，欲
遣骑五千，并假署司马楚之、鲁轨、韩延之等，令诱引
边人。浩曰：“非上策也。今兹害气在扬州，不宜先举兵，
一也。午岁自刑，先发者伤，二也。日蚀灭光，昼昏星见，
飞鸟堕落，宿当斗牛，忧在危亡，三也。荧惑伏匿于翼、
轸，戒乱及丧，四也。太白未出，进兵者败，五也。夫兴国
之君，先修人事，次尽地利，后观天时，故万举而万全国安而身盛。”今宋新国，是人事未周也；灾变屡见，是
天时不协也；舟行水涸，是地利不尽也。三事无一成，
自守犹或不安，何得先发而攻人哉？彼必听我虚声
而严，我亦承彼严而动，两推其咎，皆自以为应敌。兵
法当分灾，迎受害气，未可举动也。

《神瑞》三年三月，太白犯五诸侯。七月，流星孛少微，入
太微，辰星见东方。九月，彗星孛于北斗，入南宫。十二
月，彗又迳北斗。

按《魏书太宗本纪》，不载。　按《天象后志》：“三年三月癸
丑，太白犯五诸侯”，如桓氏之占。“七月有流星孛于少
微，以入太微。自刘氏之霸，三变少微以加南宫矣。始
以方伯专之，中则霸形干之。又今孛政除之，驯而三
积，坚冰至焉。”是月辰星见东方，在翼甚明。大。翼，楚邦
也，是为冢臣干明，贼人其昌。九月，长彗星孛于北斗，
轹紫微，辛酉，入南宫，凡八十馀日。十二月，彗星出自
天津，入太微，迳北斗，干紫宫，犯天棓。八十馀日，及天
汉乃灭。语在《崔浩传》。是岁，晋安帝殂后年而宋篡之。
夫晋室虽微，泰始之遗俗也。盖皇天有以原始笃终，
以哀王道之沦丧，故犹著“二微”之戒焉。

### 泰常元年五月火犯执法月犯岁星六月犯毕金入太微七月月犯牛十月犯毕冬土守天尊而月掩之按魏书太宗本纪不载 按天象前志泰常元年五

月甲申，月犯岁星，在角。六月己巳，月犯毕。占曰“贵人
死。”二年十月，豫章王夔薨。七月，月犯牛。十月丙戌，月
入毕。《占》曰“有边兵。”二年二月，司马德宗、谯王司马文
思自江东遣使诣阙，上书，请军讨刘裕。太宗诏司徒
长孙嵩率诸将邀击之。

〈注〉六月，金由掖门入太微。五月，火犯执法。是冬，土守天尊，而月掩之。

《泰常》二年五月，月犯轩辕。八月，月犯牵牛。九月，火犯
轩辕。十月，月又犯太微。十一月，月犯东井。十二月，辰
星过时见。〈按火犯轩辕占见三年〉

按《魏书太宗本纪》不载。　按《天象前志》：二年五月丙
子，月犯轩辕。八月己酉，月犯牵牛。占曰：“其地有忧。”三
年，司马德宗死。丁卯，月犯太微。十一月癸未，月犯东
井南辕西头第一星。占曰：“诸侯贵人死。”一曰：“有水。”三
年八月，雁门河内大雨水，复其租税。五年三月，南阳
王意文薨。　又按《后志注》：先是五年十一月壬子，辰
星出而明盛非常。至泰常二年十二月庚戌，辰星过
时而见，光色明盛，是为强臣，有不还令者。至是又如
之，亦三至焉。或曰：“辰星以负北海，亦魏将大兴之兆。”
泰常三年正月，月犯舆鬼，又犯轩辕爟星。四月，月犯
填星，在张。五月，犯太白于东井。七月，又犯东井。八月，
土入太微，金犯轩辕。九月，月犯荧惑，在张、翼。金犯右
执法。十月，火犯上将，流星出昴。十一月，月犯太白，在
斗。十二月，犯荧惑，在太微。是年，彗星出天津，入太微，
犯北斗紫宫及天棓。

按《魏书太宗本纪》，不载。　按《天象前志》：三年正月戊
申，月犯舆鬼积尸。己酉，月犯轩辕爟星。占曰：“女主有
忧。”五年六月丁卯，贵嫔杜氏薨，后谥密皇后。四月壬
申，月犯填星，在张。五月癸亥，月犯太白于东井。七月
丁巳，月犯东井。九月丙寅，月犯荧惑，在张、翼。十一月
庚申，月犯太白，在斗。十二月庚辰，月犯荧惑于太微。

又按《后志》注：“三年八月，土入太微，犯执法，因留二。”

百馀日。九月，金又犯右执法。十月，火犯上将，因留左
掖门内，二十日乃逆行。四年三月，出西蕃，又还入之，
绕填星成句己，四月丙午，行端门出。皆晋氏之谪也。
自晋灭之后，太微有变，多应魏国也。　又按《后志》，十
月辛巳，有大流星出昴，历天津，乃分为三，须臾有声。
占曰：“车骑满野，非丧即会。”明年四月，帝有事于东庙，
蕃服之君以其职来祭者，盖数百国也。是岁正月己
酉，月犯轩辕；四月壬申，又犯填星，在张。四年五月，辰
星又犯轩辕。《占》曰：“国有丧，女君受之。”明年五月，贵人
姚氏薨，是为昭哀皇后。六月，贵嫔杜氏薨，是为密后。

〈注〉先是，二年九月，火犯轩辕；三年八月，金又犯之。占同也。

按《崔浩传》，三年，彗星出天津，入太微，经北斗，络紫微，
犯天棓，八十馀日，至汉而灭。太宗复召诸儒术士问
之曰：“今天下未一，四方岳峙，灾咎之应，将在何国？朕
甚畏之，尽情以言，勿有所隐。”咸共推浩令对。浩曰：“古
人有言，夫灾异之生，由人而起，人无衅焉，妖不自作。
故人失于下，则变见于上，天事恒象，百代不易。”《汉书》
“载王莽篡位之前，彗星出入，正与今同。国家主尊臣
卑，上下有序，民无异望。唯僭晋卑削，主弱臣强，累世
陵迟，故桓元逼夺，刘裕秉权。彗孛者，恶气之所生，是
为僭晋将灭，刘裕篡之之应也。”诸人莫能易浩言，太
宗深然之。五年，裕果废其主司马德文而自立。南镇
上裕改元赦书。时太宗幸东南潟卤池射鸟，闻之，驲
召浩谓之曰：“往年卿言彗星之占验矣，朕于今日，始
信天道。”

《泰常》四年正月至七月，月四犯太微。三月，火绕填星五月，出端门，辰犯轩辕，月犯太白在井。七月，月犯岁
星。十月，月犯太白在斗，再犯井。十二月，月犯太白入
羽林。〈按火绕填星出端门辰犯轩辕占见三年〉
按《魏书太宗本纪》，不载。　按《天象前志》：四年正月丙
午，月犯太微。三月壬寅，月犯太微。五月丙申，月犯太
微。占曰：“人君忧。”八年十一月，太宗崩。十二月丁巳，月
犯太白，入羽林。　又按《后志》：自正月至秋七月，月行
四犯太微。天象若曰：太微，粹阳之天庭，月者臣也，今
横行轥之，不已甚乎？先是元年五月，月岁星在角；是
岁七月，月又犯岁星。明年，宋始建国，后年而晋主殂
裕鸩之也。昔桓氏之难，月再干岁星，再劫其主，至是
亦再犯之，而再剿其君，极其幽逼之患，而济以篡杀
之祸，斯谓之甚矣。

〈注〉先是，三年九月，月犯火于鹑尾；十二月，又犯火于太微。是岁五月，月犯太白，在井；十月，又犯之，在斗，且再犯井星，“皆有兵、水大丧，诸侯有死者。”七月，雁门、河内大水。五年三月，南阳王意文死。十一月，西凉李歆为沮渠所灭，晋君亦殂，秦、吴亡之应。

泰常五年十一月，荧惑犯填星，在角。十二月，月蚀荧
惑在亢，客星见于翼。

按《魏书太宗本纪》，不载。　按《天象前志》：五年十一月
辛亥，月蚀荧惑，在亢。占曰：“韩郑地大败。”八年九月，刘
义符颍川太守李元德窃入许昌，太宗诏交阯侯周
几击之，元德遁走。　又按《后志》：十一月乙卯，荧惑犯
填星，在角。角外朝也。土为纪纲，火主内乱，会于天门，
王纲将紊焉。占曰：“有死君逐主，后妃忧之。”十二月月
蚀荧惑在亢。亢，内庭也。占曰“君薨而乱作于内，贵臣
以兵死。”是月，客星见于翼。翼，楚邦也。占曰“国更服，边
有急，将军或谋反者。”〈按月蚀荧惑在亢前志作十一月互异〉
泰常六年二月，月蚀南斗杓。五月，月晕角亢。六月，大
流星出紫宫。十月，金土𩰚于亢。
按《魏书太宗本纪》不载。　按《天象前志》：六年二月己
亥，月蚀南斗杓星。五月丙辰，月晕在角亢。　又按《后
志》：二月，月蚀南斗杓星。十月乙酉，金土𩰚于亢。占曰：
“内兵且丧，更立王公。”又兖州，陈、郑之墟也，有攻城野
战之象焉。至七年正月，犯南斗；三月壬戌，又犯之。斗
为人君受命，又吴分。是岁五月，宋武殂。秋九月，魏师
侵宋北鄙。十一月，攻滑台，克之。明年，拔虎牢，陷金墉，
屠许昌，遂启河南之地。八年，宋太后萧氏死。既大臣
专权，迁杀其主，卒皆伏诛。　又按《后志》：六月壬午，有
大流星出紫宫。占曰：“上且行幸，若有大君之使。明年，
驾幸桥山，祠”黄帝。东过幽州，命使者观省风俗。十月，
上南征。八年春，步自邺宫，遂绝灵昌。至东郡，观兵成
皋。反自河内，登太行山，幸高都，饮至晋阳焉。

泰常七年正月，月犯南斗。二月，有星孛于虚、危。三月，
月犯南斗。五月，犯轩辕。六月，犯房。十一月，彗星出营
室，扫北斗。

按《魏书太宗本纪》不载。　按《天象前志》：“七年正月丁
卯，月犯南斗，占曰：‘大臣忧’。”三月，河南王曜薨。三月壬
戌，月犯南斗。五月丙午，月犯轩辕。六月辛巳，月犯房。
占曰：“将相有忧。”八年六月己亥，太尉、宜都公穆观薨。

又按《后志》：“七年二月辛巳，有星孛于虚、危，向河津。”

《占》曰：“元枵，所以饰丧纪也，宗庙并起，司人。”〈疑〉更谋，有
易政之象。十一月甲寅，彗星出室，扫北斗，及于〈阙〉《门
占》曰：“内宫几室，主命将易，塞垣有土功之事，其地又
齐卫也。”

〈注〉自五年八月至七年十二月，荧惑一守轩辕，再犯进贤，再犯房星，一犯轩辕。及房，皆女君大臣之戒。是时，阳平、河南王、太尉穆观相次薨，而宋氏廷臣乘衅以侮其主，竟以诛死云。或曰：“火犯土亢，为饥疾。”时官军陷武牢，会军大疫，死者十二三。是冬，诏廪饥人。

《泰常》八年正月，彗出奎，扫河。二月，火守斗。十一月，彗
星孛土司空。

按《魏书太宗本纪》。不载　按《天象后志》。八年正月，彗
星出奎南。长三丈。东南扫河。奎为荐食之兵。徐方之
地。占曰：“西北之兵伐之。君绝嗣，天下饥。”七年十二月
帝命寿光侯叔孙建徇定齐地。八年春筑长城。距五
原二千馀里，置守卒以备蠕蠕。冬十月大饥。十一月
己巳上崩于西宫。明年宋废其主。由是南邦日蹙，齐
卫之地，尽为兵冲。及世祖即政，遂荒淮、沂，以负东海
云。

〈注〉二月丙寅，火守斗，亦南邦之谪也。十一月，彗星孛于土司空。司空主疆理邦域，且曰“有土功，哭泣事。”后年赫连屈孑薨，太武征之，取新秦之地。由是征伐四克，提封万里云。

### 世祖始光元年正月月犯心十月火犯心大流星出天大将军

按：《魏书世祖本纪》，不载。　按《天象后志》：始光元年正
月壬午，月犯心大星。心为宋分，中星者君也。月为大
臣，主刑事。是岁五月，宋权臣徐羡之、谢晦、傅亮放杀其主，而立其弟宜都王，是为宋文帝。至十月，火犯心，
天戒若曰，是复作乱以干其君矣。十月壬寅，大流星
出天将军，西南行，殷殷有声。占曰：“有禁暴之兵，上将
督”战，以所首名之。三年正月，岁星食月，在张。“张，南国
之分，岁之于月，少君之象，今反食之，且诛强大之臣。”
是月，羡之等戮死。谢晦兴江陵之甲以伐其君，宋将
檀道济帅师御之，晦又奔溃，伏诛。

〈注〉或曰：“是岁上伐赫连氏，入其郛。夏都直代西南，亦奔星应也。”

始光二年三月，月犯荧惑，在虚。五月，太白昼见，经天。
六月，火入羽林。十二月，月犯轩辕。

按《魏书世祖本纪》，不载。　按《天象前志》：二年三月丙
子，月犯荧惑，在虚。十二月丁酉，月犯轩辕。　又按《后
志》：五月，太白昼见，经天。占曰：“时谓乱纪，革人更王。”六
月己丑，火入羽林，守六十馀日。占曰：“禁兵大起，且有
反臣之戒。”

始光三年正月，岁星食月，在张。十月，有流星东北行，
声如雷。〈按岁食月在张占见元年〉

按《魏书世祖本纪》，不载。　按《天象后志》：“三年十月，有
流星出西南而东北行，光明烛地，有声如雷，鸟兽尽
骇。”占曰：“所发之野，有破国迁君，西南直夏，而首于代
都焉。著而有声，盛怒也。”

始光四年，金水合于西方。

按《魏书世祖本纪》，不载。　按《天象后志》：四年五月辛
酉，金水合于西方。占曰：“兵起大战。”先是，三年正月，宋
人有谢氏之难，王卒尽出。冬十一月，上伐赫连昌，入
其郛，徙万馀家以归。是岁复攻之。六月，大败昌于城
下，昌奔上邽，遂拔统万，尽收夏器用，虏其母弟妻子。
由是威加四邻，北夷詟焉。

### 神麚元年太白犯天街

按《魏书世祖本纪》。不载。　按《天象后志》。神麚元年五
月癸未。太白犯天街。占曰：“六夷髦头灭。”

神麚二年五月，太白昼见。

按《魏书世祖本纪》，不载。　按《天象后志》：二年五月，太
白昼见。占曰：“大兵且兴，强国有弱者。”是月上北征蠕
蠕，大破之。虏获以钜万计。遂降高车以实漠南，辟地
数千里云。

《神麚》三年三月，太白犯岁星。四月，月犯轩辕。六月，火
犯井、鬼，入轩辕。大流星出危，入羽林。月犯岁星。十月，
太白犯岁星，月又犯之。十二月，流星大如船，自天船
抵奎及壁。

按：《魏书世祖本纪》，不载。　按《天象前志》：三年夏四月
壬戌，月犯轩辕。六月，月犯岁星。　又按《后志》：六月，火
犯井鬼，入轩辕。占曰：“秦忧兵乱，有死君。又旱饥之应。”
丙子，有大流星出危南，入羽林。占曰：“兵起负海国，与
王师合战。”是岁自三月至十月，太白再犯岁星，月又
犯之。占曰：“有国之君或罹兵刑之难者，且岁馑。”十二
月丙戌，流星首如瓮，长二十馀丈，大如数十斛船，色
正赤，光烛人面，自天船及河抵奎，大星及于壁。占曰：
“天船以济兵车”，奎为徐方，东壁卫也。是为宋师之祥，
昭盛者事大也。是岁六月，宋将到彦之等侵魏，自南
鄙清水入河，溯流而西，列屯二千馀里。九月，帝用崔
浩策，行幸统万，遂击赫连定于平凉。十二月，克之，悉
定三秦地。明年，大师涉河，攻滑台，屠之，宋人宵遁。是
时赫连定转攻西秦，戮其君乞伏慕末。吐谷浑慕容
璝又袭击定，掳之以强，死者再，君焉。是岁二月，定州
大馑，诏开仓赈乏。或曰：“奎星羽猎，理兵象也。流星抵
之而著大，是为大人之事。”冬十月，上大阅于漠南，甲
骑五十万，旌旗二千馀里，又《明盛之征》。

神麚四年春三月，大流星东南行。四月，太白昼见于
胃。五月，太白犯天关。八月，金入太微。九月，流星发太
微。十月，太白掩天关，月又掩之。十二月，月犯钩钤。是
年，金火入东井，火犯天户。

按《魏书世祖本纪》不载。　按《天象前志》：四年十月丙
辰，月掩天关。占曰：“有兵。”延和元年七月，世祖讨冯文
通于和龙。十二月，月犯房、钩钤。　又按《后志》：三月有
大流星东南行，光烛地，长六七丈，食顷乃灭。后有声。
占曰：“大兵从之。”是时诸将方逐宋师，至历城不及，有
声，骏奔之象也。四月辛未，太白昼见于胃。胃为赵分。
五月，太白犯天关；十月丙辰，又掩之。天关外主勃碣，
山河之险穷焉。占曰“兵革起。”九月丙寅，有流星大如
斗，赤色，发太微，至北斗而灭。太微礼乐之庭，且有昭
德之举，而述宣王命，是以帝车受之。是月壬申，有诏
征范阳卢元等三十六人，郡国察秀孝数百人，且命
以礼宣喻，申其出处之节。明年六月，上伐北燕，举燕
十馀郡，进围和龙，徙豪杰三万馀家以归。

〈注〉四年，金火入东井，火又犯天户。明年五月，又犯鬼。《占》曰：“秦有兵丧而至秦。”夏，出夷灭，沮渠蒙逊又死。氐主杨难当陷宋之汉中地云。八月，金入太微，亦君自将兵象。明年正月庚午，火入鬼。《占》曰：“秦有死君。”四月己丑，太白昼见，为不臣。其后秦王赫连

“昌叛走” ，伏诛之应也。

### 延和元年春正月火入鬼三月月犯轩辕四月太白昼见月犯左角五月火犯鬼月犯轩辕又掩南斗七月月蚀左角大流星出参入河八月太白犯心十二

月，大流星出。〈按正月火入鬼五月火犯鬼占见神麚四年〉
按《魏书世祖本纪》不载。　按《天象前志》：延和元年三
月，月犯轩辕。四月，月犯左角。占曰：“天下有兵。”二年二
月，征西将军金崖与安定镇将延普及泾州刺史狄
子玉为权，举兵攻普，不克，退保胡空谷，驱掠平民，据
险自固。世祖诏平西将军安定镇将陆俟讨获之。五
月，月犯轩辕，掩南斗第六星。七月丙午，月蚀左角。
又按《后志》，七月有大流星出参左肩，东北入河乃灭。
参主兵政。晋，魏墟也，山河所首，推之大兵将发于魏，
以加燕国。八月癸未，太白犯心前星；乙酉，又犯心明
堂。占曰：“有亡国近期。”二年十二月，有流星大如瓮，尾
长二十馀丈，奔君之象。比岁，连兵东讨。至太延二年
三月，燕后主冯文通去国，奔高丽。

〈注〉四月，月犯左角。五月，月掩斗。七月，月蚀左角。皆占曰“兵大起。”其后，征西将军金崖、安定镇将延普、泾州刺史狄子玉争权，崖及子玉举兵攻普，不克，据胡空谷反，平西将军陆俟讨获之。

延和三年二月，月犯毕，晕五车及参。三月，金昼见在
参。闰月，金犯五诸侯。月入井，犯太白。

按《魏书世祖本纪》不载。　按《天象前志》：三年二月庚
午，月犯毕口而出，月晕昴、五车及参。占曰：“贵人死。”五
月甲子，阴平王求薨。闰月己丑，月入东井，犯太白。占
曰：“忧兵。”七月辛巳，世祖行幸隰城，命诸军讨山胡白
龙于西河，克之。　又按《后志》：三月丙辰，金昼见在参。
魏邦戒也。闰月戊寅，金犯五诸侯。占曰：“四滑起，官兵
起乱。”〈疑〉己丑，月入井，犯太白。占曰“兵起合战，秦邦受
之。”七月，上幸隰城，诏诸军讨山胡。白龙入西河，九月，
克之，伏诛者数千人。而宋大将军彭城王义康方擅
威福，后竟幽废。

### 太延元年夏五月彗出轩辕月犯右执法九月火犯太微上将又犯左执法十月月犯右执法十二月金犯羽林〈按十二月金犯羽林占见五年〉

按：《魏书世祖本纪》，不载。　按《天象前志》：太延元年五
月壬子，月犯右执法。占曰：“执法有忧。”十月，尚书左仆
射安原谋反，伏诛。十月丙午，月犯右执法。　又按《后
志》：九月，火犯太微上将，又犯左执法。〈占见五年〉

〈注〉五月，彗出轩辕。或曰：“彗出轩辕，女主有为寇者。”其后沮渠氏失国实，公主潜起魏师。

太延二年正月，月犯井、荧惑。二月，月犯太微东藩上
相。三月，月及太白俱犯右执法及上相。五月，有星孛
于房。八月，木入鬼，守积尸。十一月，又犯鬼。十二月，火
入羽林。〈按十二月火入羽林占见五年〉

按《魏书世祖本纪》不载。　按《天象前志》：二年正月庚
午，月犯荧惑。占曰：“贵人死。”三年正月癸未，征东大将
军中山王纂薨。二月，月犯太微东藩第一星。三月癸
亥，月犯太微右执法，又犯上相。占曰：“将相有免者。”真
君二年三月庚戌，新兴王俊、略阳王羯儿有罪，并黜
为公。　又按《后志》：二年五月壬申，有星孛于房。《占》曰：
“名山崩，有亡国。”八月丁亥，木入鬼，守积尸。十一月辛
亥，又犯鬼。鬼，秦分，天戒若曰；凉君淫奢无度，财力穷
矣，将丧国，身为戮焉。四年四月己酉，华山崩。华山，西
镇也。天又若曰：星孛于房，既有征矣，镇倾而国从之。

〈注〉或曰：“星孛于房，为大臣之事，又馑祥也。”火入鬼，犯轩辕，又稼穑不成。自元年已来，将相薨尤众。至真君元年，州镇十五尽饥。又二年正月、四年十一月，月皆犯井，亦为秦有兵刑。

太延三年正月，月犯东井，有星昼见于井。七月，木犯
轩辕。八月，火犯左执法及上将。九月，月晕太微。十一
月，掩太白。〈按七月木犯轩辕占见五年〉

按《魏书世祖本纪》不载。　按《天象前志》：“三年正月，月
犯东井。占曰：‘将相死’。”戊子，太尉北平王长孙嵩薨。乙
巳，镇南大将军丹阳王叔孙建薨。九月丙申，月晕太
微。十一月戊戌，月掩太白。　又按《后志》：“正月壬午，有
星晡前，昼见东北，在井左右，色黄，大如橘，魏师之应
也。”黄星出于燕墟，而慕容氏灭。今复见东井，凉室亡
乎？　又按《后志》。八月火犯左执法及上将。〈占见五年〉
太延四年四月，月犯氐。十月，大流星出文昌。又出紫
微。十一月，月犯东井，火入羽林。〈按火入羽林占见五年〉
按《魏书世祖本纪》，不载。　按《天象前志》：四年四月己
卯，月犯氐。十一月丁未，月犯东井。占曰：“将军死。”真君
二年九月戊戌，抚军大将军永昌王健薨。　又按《后
志》：十月壬戌，大流星出文昌，入紫宫，声如雷。天象若
曰：将相或以全师御卫帝宫者，其事密近，有震惊之
象焉。明年六月，帝西征，诏大将军黎敬等帅众二万
屯漠南，以备暴寇。九月，蠕蠕乘虚犯塞，遂至七介山，
京师大骇。司空长孙道生等并力拒之，虏乃退走。是
月壬午，有大流星出紫微，入贯索，长六丈馀。占曰：“有大君之命。贯索，贱人牢也。”明年，帝命侍臣行郡国，观
风俗，问其所疾苦云。

太延五年二月，木犯执法。五月，太白昼见胃昴入羽
林，犯毕。七月，月掩填星。

按《魏书世祖本纪》，不载。　按《天象前志》：“五年七月，月
掩填星。”　又按《后志》：“先是元年十二月，金犯羽林。二
年十二月至四年十一月，火再入之。五年五月，太白
昼见胃昴，入羽林，遂犯毕。毕又边兵也。六月，上自将
西征。秋八月，进围姑臧。九月丙戌，沮渠牧犍帅文武
将吏五千馀人面缚来降。明年，悉定凉地。”　又按《后
志》：“元年五月，月犯右执法。九月，火犯太微上将，又犯
左执法。十月丙午，月犯右执法。二年二月，月犯东蕃
上相。三月，月及太白俱犯右执法及上相。三年八月，
火犯左执法及上将。五年二月，木逆行，犯执法。”皆大
臣谪也。元年十月，左仆射安原谋反，诛。三年正月，征
东大将军中山王纂、太尉北平王长孙嵩、镇南大将
军、丹阳王叔孙建皆薨。其后宋大将军义康坐徙豫
章，诛其党与，仆射殷景仁亦寻卒焉。

〈注〉二年正月，月犯火。月后妃也。“三年七月，木犯轩辕。”五年七月，月掩填星。并女主谪也。真君元年，太后窦氏殂，宋氏皇后亦终。